বসন্ত বিকেল

'বসন্ত বিকেল' ২০২২ সালের একটি বিয়োগান্তক-প্রণয়ধর্মী বাংলাদেশী পূর্ণদৈর্ঘ্য চলচ্চিত্র। আরবিএস টেক লিমিটেড-এর অভিষেক প্রযোজনায় চলচ্চিত্রটি পরিচালনা করছেন রফিক শিকদার। রফিক শিকদার একই সাথে এই চলচ্চিত্রের গল্পকার, সংলাপ রচয়িতা এবং চিত্রনাট্যকারের ভূমিকায় রয়েছেন। চলচ্চিত্রটি প্রযোজনা করছেন সামসুজ্জামান রিমন। শিপন মিত্র, শাহ হুমায়রা সুবাহ ও তানভীর তনু, এই চলচ্চিত্রে মুখ্য চরিত্রে অভিনয় করছেন। "এই চলচ্চিত্রের মাধ্যমে হুমায়রা সুবহা প্রথমবার নায়িকা'র চরিত্র রূপদান করেন"। 'ভোলা যায় না তারে' ও 'হৃদয় জুড়ে' নির্মাণের পর এটা রফিক শিকদার পরিচালিত তৃতীয় সিনেমা।
এই চলচ্চিত্রে সংখ্যালঘু তিনটি মানুষের স্বপ্ন, হতাশা, হাহাকারের গল্প বর্ণিত হয়েছে। গল্পের স্থান মহানায়িকা সুচিত্রা সেনের স্মৃতিবিজড়িত পাবনা শহর। এই শহরের শৈশব হতে বেড়ে ওঠে মুসলিম ধর্মাবলম্বী রুদ্র ও হিন্দু ধর্মাবলম্বী চন্দ্রাবতী(হুমায়রা সুবহা)। পরিণত বয়সে ঢাকা বিশ্ববিদ্যালয়ে এমফিল অধ্যয়নরত অবস্থায় তাদের প্রণয় হয়, যার সমাপ্তি ঘটে বিয়োগান্তক পরিস্থিতিতে। বিয়োগান্তক প্রণয়ের পাশাপাশি মা ও ছেলের পারিবারিক সম্পর্কের উল্লেখযোগ্য দিকসমূহ চিত্রিত হয়েছে।
পূর্ণাঙ্গ চিত্রনাট্য লেখার পর রফিক শিকদার এই গল্পের রুদ্র চরিত্রে অভিনয়ের জন্য নিরব হোসেনকে নির্বাচন করেছিলেন।২০১৯ সালের ১৬ আগস্ট, নিরব হোসেন এই চলচ্চিত্রে অভিনয় করার জন্য চুক্তিবদ্ধ হন। চন্দ্রাবতী চরিত্রে অভিনয়ের জন্য প্রাথমিকভাবে কলকাতার অভিনেত্রী ঐন্দ্রিলাকে নেয়ার পরিকল্পনা ছিল। এই চরিত্রে (০৬ অক্টোবর, ২০১৯ তারিখে) উষ্ণ হক চুক্তিবদ্ধ হন। নিরব হোসেন এবং উষ্ণ হকের মুখ্য চরিত্রে অভিনয় করার জন্য চুক্তিবদ্ধ হলেও পরবর্তীকালে শিপন মিত্র, হুমায়রা সুবহা ও তানভীর তনুকে মুখ্য চরিত্রগুলোতে অভিনয়ের নির্বাচন করেন রফিক। মহরতের দিন রফিক শিকদার গুরুত্বপূর্ণ পার্শ্বচরিত্রে সুচরিতা, ওমর সানি, শাহনূরের নাম নিশ্চিত করেন।
'বসন্ত বিকেল'-এর চিত্রগ্রহণ শুরুর তারিখ ও স্থান নির্বাচন বেশ কয়েকবার পরিবর্তন হয়। প্রাথমিকভাবে ২০১৯ সালের ০১ নভেম্বর বাংলাদেশ চলচ্চিত্র উন্নয়ন করপোরেশনে চলচ্চিত্রটির মহরত অনুষ্ঠিত হওয়ার কথা থাকলেও ২৩ নভেম্বর মহরত অনুষ্ঠিত হয়। ২০ নভেম্বর হতে পাবনায় এই চলচ্চিত্রের দৃশ্য ধারণের পরিকল্পনা পরবর্তীতে নতুন করে ০৫ ডিসেম্বর হতে চিত্রগ্রহণ শুরুর তারিখ নির্ধারণ করা হয়। ঢাকা, পাবনা ছাড়াও থাইল্যান্ডে চিত্রগ্রহণের পরিকল্পনা করা হয়। তবে নির্ধারিত তারিখে চিত্রগ্রহণ শুরু হয়নি। ২০১৯ সালের ১০ ডিসেম্বর হতে ঢাকার উত্তরায় শিপন ও হুমায়রাকে নিয়ে চলচ্চিত্রটির মুখ্য চিত্রগ্রহণ শুরু হয়। ২০২০ সালের প্রথম দিন হতে ওমর সানী ও শাহনূরকে নিয়ে পাবনার কাশীনাথপুরে চলচ্চিত্রটির দ্বিতীয় ভাগের চিত্রগ্রহণ করা হয়। বিভিন্ন সময়ে চিত্রগ্রহণ চলে গাজীপুর, মানিকগঞ্জ ও নারায়ণগঞ্জে। ২০২০ এর ডিসেম্বরে করোনা মহামারির পর মুন্সীগঞ্জের শ্রীনগরে এটির শেষাংশের চিত্রগ্রহণ সম্পন্ন হয়।
পাবনায় চিত্রগ্রহণ চলাকালে অভিনেত্রী সুচরিতা পরিচালক রাফিক শিকদারের বিরুদ্ধে বাংলাদেশ চলচ্চিত্র শিল্পী সমিতিতে অসদাচরণের জন্য লিখিত অভিযোগ করেন। তিনি তার অংশের চিত্রগ্রহণ অসমাপ্ত রেখে ঢাকায় ফিরে আসেন। সুচরিতার অভিযোগের কারণে শিল্পী সমিতি রফিক শিকদার পরিচালিত সকল ছায়াছবির চিত্রগ্রহণ ও ডাবিং করার ক্ষেত্রে নিষেধাজ্ঞা দেয়। রফিক শিকদার প্রথমে সুচরিতার বিরুদ্ধে পাল্টা অভিযোগ করলেও পরবর্তীকালে ক্ষমা চাইলে বিষয়টির মীমাংসা হয়।
চিত্রগ্রহণ শুরুর পূর্বেই শিপন, হুমায়রা ও তানভীরকে উপস্থাপন করে ১৭ নভেম্বর, ২০১৯ তারিখে অর্নিল হাসান রাব্বি নির্মিত প্রথম পোস্টার প্রকাশ করা হয়। রফিক শিকদার ৮ ফেব্রুয়ারি, ২০২০ তারিখে চলচ্চিত্রটি মুক্তি দেয়ার ঘোষণা দেন। তবে চলচ্চিত্রটি ২০২২ সালের ২০ ফেব্রুয়ারি প্রদর্শনের ছাড়পত্র পায়। ২০২২ সালের ২১ অক্টোবর বাংলাদেশের ১৯টি প্রেক্ষাগৃহে মুক্তি দেওয়া হয়।